ΚΑΝΟΝΙΣΜΟΣ (ΕΟΚ) αριθ. 1795/79 ΤΟΥ ΣΥΜΒΟΥΛΙΟΥ της 10ης Αυγούστου 1979 περί καθορισμού των γενικών κανόνων χορηγήσεως συμπληρωματικής ενισχύσεως για τους σπόρους κίκεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1610/79 του Συμβουλίου της 24ης Ιουλίου 1979 περί καθορισμού συμπληρωματικής ενισχύσεως για τους σπόρους κίκεως των περιόδων εμπορίας 1979/1980, 1980/1981 και 1981/1982(1), και ιδίως το άρθρο 3 παράγραφος 1,

την πρόταση της Επιτροπής,

Εκτιμώντας:

ότι δυνάμει του άρθρου 3 παράγραφος 1 του κανονισμού (ΕΟΚ) αριθ. 1610/79 πρέπει να θεσπιστούν οι γενικοί κανόνες σύμφωνα με τους οποίους χορηγείται συμπληρωματική ενίσχυση καθώς και οι λεπτομέρειες του ελέγχου του δικαιώματος για την ενίσχυση αυτή-

ότι για να εξασφαλισθεί η καλή λειτουργία του καθεστώτος ενισχύσεως πρέπει να καθορίζεται ότι η ενίσχυση καταβάλλεται από το Κράτος Μέλος, στην επικράτεια του οποίου μεταποιούνται οι σπόροι, και για τους σπόρους που τυγχάνουν της ενισχύσεως που προβλέπεται στο άρθρο 2 του κανονισμού (ΕΟΚ) αριθ. 2874/77(2), υπό τον όρο ότι η τιμή πωλήσεως που ορίζεται στις συμβάσεις που έχουν συναφθεί με τους παραγωγούς είναι τουλάχιστον ίση με την ελάχιστη τιμή που αναφέρεται στο άρθρο 2, προσαυξημένη κατά τη συμπληρωματική ενίσχυση- ότι ο έλεγχος δύναται να περιορίζεται αποκλειστικά στην εξακρίβωση της τηρήσεως του όρου αυτού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η συμπληρωματική ενίσχυση που αναφέρεται στο άρθρο 1 του κανονισμού (ΕΟΚ) αριθ. 1610/79 χορηγείται σύμφωνα με τους όρους που ορίζονται στα άρθρα 2, 3 και 4 του παρόντος κανονισμού.

Άρθρο 2

1. Η συμπληρωματική ενίσχυση καταβάλλεται από το Κράτος Μέλος στην επικράτεια του οποίου λαμβάνει χώρα η μεταποίηση των σπόρων.

2. Η ενίσχυση αυτή χορηγείται για τις ποσότητες των σπόρων κίκεως για τις οποίες η ενίσχυση που αναφέρεται στο άρθρο 2 του κανονισμού (ΕΟΚ) αριθ. 2874/77 χορηγείται υπό τον όρο ότι η τιμή πωλήσεως που ορίζεται στις συμβάσεις που έχουν συναφθεί με τους παραγωγούς είναι τουλάχιστον ίση με την ελάχιστη τιμή που αναφέρεται στο εν λόγω άρθρο 2, προσαυξημένη κατά το ποσό της συμπληρωματικής ενισχύσεως.

Άρθρο 3

1. Τα Κράτη Μέλη παραγωγής εξακριβώνουν αν οι συμβάσεις ανταποκρίνονται στους απαιτούμενους όρους για τη χορήγηση της συμπληρωματικής ενισχύσεως.

2. Σε περίπτωση εφαρμογής του άρθρου 6 παράγραφος 2 του κανονισμού (ΕΟΚ) αριθ. 1853/78, το πιστοποιητικό που αναφέρεται στο άρθρο αυτό καθορίζει αν οι εν λόγω σπόροι δύνανται να τύχουν συμπληρωματικής ενισχύσεως.

Άρθρο 4

Αν είναι απαραίτητη η λήψη μεταβατικών μέτρων για την περίοδο εμπορίας 1979/1980, ιδίως όσον αφορά την τήρηση της ελάχιστης τιμής προσαυξημένης κατά το ποσό της συμπληρωματικής ενισχύσεως, τότε τα μέτρα αυτά θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ.136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(3), όπως τροποποιήθηκε τελευταία από τον κανονισμό (ΕΟΚ) αριθ. 590/79(4).

Άρθρο 5

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 10 Αυγούστου 1979.

Για το Συμβούλιο

Ο Πρόεδρος

Μ. Ο'KENNEDY

(1) ΕΕ αριθ. N 190 της 28.7.1979, σ. 4.

(2) ΕΕ αριθ. N 332 της 24.12.1977, σ. 1.

(3) ΕΕ αριθ. N 172 της 30.9.1966, σ. 3025/66.

(4) ΕΕ αριθ. N 78 της 30.3.1979, σ. 1.